Meðalsölutími íbúða á höfuðborgarsvæðinu hefur ekki verið jafn stuttur frá upphafi mælinga. Meðalkaupverð íbúða á höfuðborgarsvæðinu í apríl er tæpum 20 milljónum hærra en á sama tíma fyrir ári.
Þótt svo meðalsölutími íbúða sé nú aðeins tæpir 35 dagar virðist fasteignamarkaðurinn aðeins vera farinn að róast miðað við fjölda kaupsamninga í apríl. Þeir höfðu ekki verið jafn fáir síðan sumarið 2014, og á sama tíma hefur framboð á íbúðum til sölu aukist. Samhliða virðist þó vera mikil eftirspurn og hafa íbúðir sem seljast yfir ásettu verði aldrei verið fleiri. Þetta er meðal þess sem kemur fram í mánaðarskýrslu hagdeildar Húsnæðis- og mannvirkjastofnunar. Kári S. Friðriksson, hagfræðingur á hagdeildinni, segir met hafa verið slegið í apríl, annan mánuðinn í röð, þegar 54 prósent íbúða á landinu seldust yfir ásettu verði.
Leiguverð á höfuðborgarsvæðinu hefur farið lækkandi á föstu verðlagi frá því í byrjun árs. Nú er leiguverðið orðið lægra en fyrir ári síðan og hefur það ekki mælst lægra að raunvirði síðan í ágústmánuði 2017.